A BIZOTTSÁG 1137/2004/EK RENDELETE
(2004. június 21.)
az Európai Unió legkülső régióiban a növényi termékek helyi termeléséhez nyújtott támogatás tekintetében az 1452/2001/EK, az 1453/2001/EK és az 1454/2001/EK tanácsi rendelet alkalmazása részletes szabályainak megállapításáról szóló 43/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek tekintetében az Azori-szigetek és Madeira javára egyedi intézkedések bevezetéséről és az 1600/92/EGK rendelet (Poseima) (1) hatályon kívül helyezéséről szóló, 2001. június 28-i 1453/2001/EK tanácsi rendeletre és különösen annak 5. cikke (3) bekezdésére,
mivel:
(1)
A 43/2003/EK bizottsági rendelet (2) IV. melléklete rögzíti az 1453/2001/EK rendelet 5. cikke (1) bekezdésében megnevezett termékekre vonatkozó helyi értékesítéséhez nyújtott támogatások maximális összegét és mennyiségét.
(2)
Ezen intézkedés 2003-ban történő végrehajtása igazolta, hogy az egyes termékekre vonatkozó maximális mennyiségek felhasználása nagyon egyenlőtlen. Megállapítható volt, hogy egyes termékekre vonatkozóan a mennyiségek rendszeresen kihasználatlanok maradnak, míg más termékek esetében az igények túlhaladják a maximális mennyiségeket. Ennek következtében alkalmazásra került a támogatáscsökkentési együttható. Indokoltnak tűnik tehát - a források hatékonyabb alkalmazásának biztosítása érdekében - a termékek közötti mennyiségek olyan jellegű újbóli elosztása, mely követi a megállapított tendenciákat, és a tapasztalatok, illetve a feljegyzett eredmények függvényében kiigazítja egyes termékek számára a támogatási összegeket.
(3)
Ebből következően szükséges a 43/2003/EK rendelet módosítása.
(4)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 43/2003/EK rendelet IV. melléklet helyére az e rendelet mellékletének szövege lép.
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Alkalmazandó:
a)
az új IV. melléklet III. oszlopában rögzített mennyiségekre vonatkozóan 2004. január 1-jétől;
b)
az új IV. melléklet IV. és V. oszlopában rögzített támogatási összegekre vonatkozóan a hatálybalépését követő nap után kötött szerződések esetében.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 21-én.